Document ID: 32012R0101

РЕГЛАМЕНТ (ЕС) № 101/2012 НА КОМИСИЯТА
от 6 февруари 2012 година
за изменение на Регламент (ЕО) № 338/97 на Съвета относно защитата на видовете от дивата флора и фауна чрез регулиране на търговията с тях
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 338/97 на Съвета от 9 декември 1996 г. относно защитата на видове от дивата фауна и флора чрез регулиране на търговията с тях (1), и по-специално член 19, параграф 5 от него,
като има предвид, че:
(1)
Регламент (ЕО) № 338/97 включва животински и растителни видове, търговията с които е ограничена или контролирана. Това са видовете, изброени в приложенията към Конвенцията по международната търговия със застрашени видове от дивата фауна и флора, наричана по-долу „Конвенцията“.
(2)
В приложение III към Конвенцията бяха включени следните видове: Calyptocephalella gayi по искане на Чили; Agrias amydon boliviensis, Morpho godartii lachaumei и Prepona praeneste buckleyana по искане на Боливия; Cedrela fissilis и Cedrela lilloi (и двата вида с анотация) по искане на Боливия; Cedrela odorata (с анотация) по искане на Боливия и Бразилия; Lodoicea maldivica по искане на Сейшелските острови; Pinus koraiensis по искане на Русия.
(3)
Lamna nasus подлежи на опазване и мерки за контрол в рамките на Съюза, и по-специално - предвидените в Регламент (ЕС) № 57/2011 на Съвета от 18 януари 2011 година за установяване на възможностите за риболов на определени рибни запаси и групи от рибни запаси за 2011 година, приложими във водите на ЕС и за корабите на ЕС в някои води извън ЕС (2). За да насърчи международното сътрудничество в контрола на търговията с екземпляри от вида Lamna nasus, Комисията възнамерява да предложи на държавите-членки да включат вида в приложение III към Конвенцията. Видът Lamna nasus следва да бъде включен в приложение С към приложението към Регламент (ЕО) № 338/97, като това включване се прилага веднага, щом влезе в сила включването в приложение III към Конвенцията.
(4)
Следователно направените изменения в приложениe III към Конвенцията налагат изменения в приложениe С от приложението към Регламент (ЕО) № 338/97.
(5)
Беше установено, че въвеждането на живи екземпляри от три вида катерица (Callosciurus erythraeus, Sciurus carolinensis и Sciurus niger) в природно местообитание в Съюза би създало екологична заплаха за застрашените диви видове фауна, характерни за Съюза. Няколко ad hoc изследвания показват или прогнозират заплаха и/или потенциална заплаха за обикновената катерица (Sciurus vulgaris), както и за някои растителни общности и местообитания. Заплахата за обикновената катерица представлява комбинация от изтласкване чрез конкуренция (за хранителни ресурси или местообитание) и устойчивост на заболявания. Заплахите за екосистемите включват хищническото ловуване на яйца и малки на птици, конкуренцията с горски птици за места за гнездене и храна и щетите, които се нанасят на горите и горските насаждения чрез обелване кората на дърветата. Понастоящем в Съюза се продават екземпляри от тези три инвазивни вида, поради което тези видове трябва да се включат в приложение В към приложението на Регламент (ЕО) № 338/97 съгласно член 3, параграф 2, буква г) от посочения регламент.
(6)
Необходимо е да се наблюдава търговията с екземпляри от вида Haliotis midae. Този вид следва да бъде включен в приложение D от приложението към Регламент (ЕО) № 338/97.
(7)
В приложението към Регламент (ЕО) № 338/97 следва да се въведе определение за сорт, за да се изпълни Резолюцията на Конференцията на страните CITES 11.11 (Rev. CoP 15) относно Регламента за търговия с растения.
(8)
За да се разграничат дивите от изкуствено размножените екземпляри от Tillandsia xerographica, този вид, който вече е включен в приложение В, следва да бъде придружен от анотация, уточняваща, че търговията с изкуствено размножени екземпляри се позволява само за екземплярите, които притежават определени отличителни морфологични характеристики (катафили).
(9)
Следва да се коригира липсата на съгласуваност в номенклатурните означения на семейство Gerrhosauridae в приложение D от приложението към Регламент (ЕО) № 338/97.
(10)
Регламент (ЕО) № 338/97 следва да бъде съответно изменен. С оглед на разширяването на обхвата на измененията е целесъобразно, за по-голяма яснота, да се замени изцяло приложението към посочения регламент.
(11)
Мерките, предвидени в настоящия регламент, са в съответствие със становището на Комитета за търговия с видове от дивата фауна и флора, създаден съгласно член 18 от Регламент (ЕО) № 338/97,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 338/97 се заменя с текста, съдържащ се в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 февруари 2012 година.

Labels: 3
20